title: Eiropas Patvēruma atbalsta biroja valdes Lēmums Nr. 64 (2020. gada 6. jūlijs), ar ko pieņem iekšējos noteikumus attiecībā uz datu subjektu noteiktu tiesību ierobežojumiem saistībā ar personas datu apstrādi EASO darbības ietvaros

text:
                  27.8.2020

                  LV

                  Eiropas Savienības Oficiālais Vēstnesis

                  L 279/15

         EIROPAS PATVĒRUMA ATBALSTA BIROJA VALDES LĒMUMS Nr. 64
         (2020. gada 6. jūlijs),
         ar ko pieņem iekšējos noteikumus attiecībā uz datu subjektu noteiktu tiesību ierobežojumiem saistībā ar personas datu apstrādi EASO darbības ietvaros
         EIROPAS PATVĒRUMA ATBALSTA BIROJA (turpmāk EASO) VALDE,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (1) un jo īpaši tās 25. pantu,
         ņemot vērā Eiropas Parlamenta un Padomes Regulu (ES) Nr. 439/2010 (2010. gada 19. maijs), ar ko izveido Eiropas Patvēruma atbalsta biroju (2), un jo īpaši tās 29. pantu,
         ņemot vērā Eiropas Datu aizsardzības uzraudzītāja (EDAU) 2020. gada 20. maija atzinumu un EDAU pamatnostādnes par jaunās regulas 25. pantu un iekšējiem noteikumiem,
         pēc apspriešanās ar Personāla komiteju,
         tā kā:

                     (1)

                        EASO īsteno savas darbības saskaņā ar Regulu (ES) Nr. 439/2010.

                     (2)

                     Saskaņā ar Regulas (ES) 2018/1725 25. panta 1. punktu ierobežojumi šīs regulas 14. līdz 21., 35. un 36. panta, kā arī 4. panta piemērošanai, ciktāl tās noteikumi atbilst tiesībām un pienākumiem, kas paredzēti 14. līdz 21. pantā, būtu jāpamato EASO pieņemtos iekšējos noteikumos gadījumos, kad tie nav balstīti uz tiesību aktiem, kuri pieņemti, pamatojoties uz Līgumiem.

                     (3)

                     Šos iekšējos noteikumus, tostarp noteikumus par ierobežojuma nepieciešamības un samērīguma novērtējumu, nevajadzētu piemērot, ja tiesību aktā, kas pieņemts, pamatojoties uz Līgumiem, paredzēts datu subjekta tiesību ierobežojums.

                     (4)

                     Kad EASO pilda savus pienākumus saistībā ar datu subjekta tiesībām, kā noteikts Regulā (ES) 2018/1725, tas apsver, vai būtu piemērojams kāds no minētajā regulā paredzētajiem izņēmumiem.

                     (5)

                     Administratīvās darbības ietvaros EASO var veikt administratīvu izmeklēšanu, izskatīt disciplinārlietas, veikt provizoriskas darbības saistībā ar iespējamiem pārkāpumiem, par kuriem ziņots OLAF, izskatīt trauksmes celšanas gadījumus, īstenot (oficiālas un neoficiālas) procedūras aizskaršanas gadījumos, izskatīt iekšējas un ārējas sūdzības, veikt iekšējās revīzijas, datu aizsardzības speciālistam (DAS) veikt izmeklēšanu saskaņā ar Regulas (ES) 2018/1725 45. panta 2. punktu un iekšējās (IT) drošības izmeklēšanu un izskatīt darbinieku pieprasījumus piekļūt savai medicīniskajai dokumentācijai.

                        EASO apstrādā vairākas personas datu kategorijas, tostarp ticamus datus (“objektīvos” datus, piemēram, identifikācijas datus, kontaktinformāciju, profesionālos datus, administratīvos datus, datus, kas saņemti no konkrētiem avotiem, elektronisko sakaru un datu plūsmas datus) un/vai nepārbaudītus datus (“subjektīvos” datus, kas būtiski lietai, piemēram, argumentāciju, uzvedības datus, novērtējumus, snieguma un rīcības datus un datus, kas saistīti vai izvirzīti saistībā ar procedūras vai darbības priekšmetu).

                     (6)

                        EASO, kuru pārstāv tā izpilddirektors, darbojas kā (datu) pārzinis neatkarīgi no tā, vai EASO iekšienē pārziņa funkcijas ir tālāk deleģētas atbilstīgi operatīvajai atbildībai par konkrētām personas datu apstrādes darbībām.

                     (7)

                     Personas dati glabājas drošā elektroniskā vidē vai papīra formātā, tādējādi novēršot datu ļaunprātīgu izmantošanu vai nelikumīgu piekļuvi datiem, vai to nosūtīšanu personām bez piekļuves tiesībām. Apstrādātie personas dati tiek glabāti ne ilgāk kā tas ir nepieciešams un atbilstoši mērķiem, kādiem dati tiek apstrādāti, laika posmā, kas norādīts datu aizsardzības paziņojumos vai EASO dokumentos.

                     (8)

                     Šie iekšējie noteikumi būtu jāpiemēro visām EASO izpildītajām apstrādes darbībām, veicot administratīvu izmeklēšanu, izskatot disciplinārlietas, veicot provizoriskas darbības, kas saistītas ar iespējamiem pārkāpumiem, par kuriem ziņots OLAF, izskatot trauksmes celšanas procedūras, (oficiālas un neoficiālas) procedūras aizskaršanas gadījumos, izskatot iekšējas un ārējas sūdzības, veicot iekšējas revīzijas, datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu, (IT) drošības izmeklēšanu, ko veic iekšēji vai ar ārēju iesaisti (piemēram, CERT-EU), un izskatot darbinieku pieprasījumus piekļūt savai medicīniskajai dokumentācijai.

                     (9)

                     Šie iekšējie noteikumi būtu jāpiemēro apstrādes darbībām, kas veiktas pirms iepriekš minēto procedūru sākšanas, šo procedūru laikā un šo procedūru rezultātu pārraudzības gaitā. Tiem būtu jāattiecas arī uz palīdzību un sadarbību, ko EASO ārpus administratīvās izmeklēšanas sniedz valstu iestādēm un starptautiskajām organizācijām.

                     (10)

                     Gadījumos, kad piemēro šos iekšējos noteikumus, EASO jāsniedz pamatojums, kādēļ ierobežojumi ir obligāti nepieciešami un samērīgi demokrātiskā sabiedrībā, kā arī jāievēro pamattiesību un pamatbrīvību būtība.

                     (11)

                     Šajā saistībā EASO, ciktāl iespējams, ir pienākums iepriekš minēto procedūru gaitā ievērot datu subjektu pamattiesības, jo īpaši tās, kas attiecas uz tiesībām sniegt informāciju datu subjektam, piekļūt datiem un labot tos, tiesībām uz dzēšanu, apstrādes ierobežošanu, datu subjekta tiesībām uz informēšanu par personas datu aizsardzības pārkāpumu un elektroniskās saziņas konfidencialitāti, kā noteikts Regulā (ES) 2018/1725.

                     (12)

                     Tomēr EASO var būt pienākums ierobežot tiesības uz datu subjektam sniedzamo informāciju un citas datu subjekta tiesības, lai aizsargātu citu valsts iestāžu veiktās izmeklēšanas un procedūras, bet jo īpaši savas izmeklēšanas, kā arī citu izmeklēšanā vai citās procedūrās iesaistīto personu tiesības.

                     (13)

                        EASO būtu periodiski jāuzrauga, vai joprojām ir piemērojami ierobežojuma pamatā esošie nosacījumi, un jāatceļ ierobežojums, ja šie nosacījumi vairs nav piemērojami.

                     (14)

                     Pārzinim būtu jāinformē datu aizsardzības speciālists, tiklīdz tiek piemērots ierobežojums, un turpmāko pārskatīšanu laikā, kā arī jāiesaista viņš vai viņa visas procedūras laikā, līdz ierobežojums tiek atcelts.

               IR PIEŅĒMUSI ŠO LĒMUMU.

            1. pants
            Priekšmets un darbības joma

               1.   Ar šo lēmumu paredz noteikumus attiecībā uz nosacījumiem, saskaņā ar kuriem EASO var ierobežot Regulas (ES) 2018/1725 14. līdz 21. pantā, 35. un 36. pantā, kā arī 4. pantā noteiktās tiesības saistībā ar 2. punktā izklāstītajām procedūrām, ievērojot minētās regulas 25. pantu.

               2.   EASO administratīvās darbības ietvaros šo lēmumu piemēro EASO veiktajām personas datu apstrādes darbībām šādiem nolūkiem: veicot administratīvu izmeklēšanu un izskatot disciplinārlietas, veicot provizoriskas darbības, kas saistītas ar iespējamiem pārkāpumiem, par kuriem ziņots OLAF, izskatot trauksmes celšanas gadījumus, īstenojot (oficiālas un neoficiālas) procedūras aizskaršanas gadījumos, izskatot iekšējas un ārējas sūdzības, veicot iekšējas revīzijas, datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu un (IT) drošības izmeklēšanu, ko veic iekšēji vai ar ārēju iesaisti (piemēram, CERT-EU), un izskatot darbinieku pieprasījumus piekļūt savai medicīniskajai dokumentācijai.

               3.   Attiecīgās datu kategorijas ir smagie dati (“objektīvie” dati, piemēram, identifikācijas dati, kontaktinformācija, profesionālie dati, administratīvie dati, dati, kas saņemti no konkrētiem avotiem, elektronisko sakaru un datu plūsmas dati) un/vai vieglie dati (“subjektīvie” dati, kas būtiski lietai, piemēram, argumentācija, uzvedības dati, novērtējumi, dati, kas saistīti sniegumu un rīcību un dati, kas saistīti vai izvirzīti saistībā ar procedūras vai darbības priekšmetu).

               4.   Kad EASO pilda savus pienākumus saistībā ar datu subjekta tiesībām, kā noteikts Regulā (ES) 2018/1725, tas apsver, vai būtu piemērojams kāds no minētajā regulā paredzētajiem izņēmumiem.

               5.   Ievērojot šajā lēmumā izklāstītos nosacījumus, ierobežojumi var tikt piemēroti šādām tiesībām: tiesības uz datu subjektiem sniedzamo informāciju, datu subjekta piekļuves tiesības, datu subjekta tiesības uz datu labošanu, dzēšanu un apstrādes ierobežošanu, kā arī datu subjekta informēšana par personas datu aizsardzības pārkāpumu un elektriskās saziņas konfidencialitāte.

            2. pants
            Pārziņa un aizsardzības pasākumu detalizēts apraksts

               1.   EASO ievieš šādus aizsardzības pasākumus, lai novērstu ļaunprātīgu izmantošanu vai nelikumīgu piekļuvi vai nosūtīšanu:

                           a)

                           papīra dokumentus glabā drošos skapjos, un tiem var piekļūt tikai pilnvaroti darbinieki;

                           b)

                           visus elektroniskos datus glabā drošā IT lietojumprogrammā atbilstīgi EASO drošības standartiem, kā arī īpašās elektroniskās mapēs, kas pieejamas tikai pilnvarotiem darbiniekiem. atbilstīgus piekļuves līmeņus piešķir individuāli;

                           c)

                              EASO IT vide ir pieejama, izmantojot vienu pierakstīšanās sistēmu, un tā ir automātiski savienota ar lietotāja ID un paroli. E-ierakstus glabā drošā vidē, lai nodrošinātu tajā esošo datu konfidencialitāti un privātumu;

                           d)

                           visām personām, kurām ir piekļuve datiem, ir pienākums ievērot konfidencialitāti;

               2.   Apstrādes darbību pārzinis ir EASO, ko pārstāv tā izpilddirektors, kurš var deleģēt pārziņa funkciju. Gadījumos, kad izpilddirektoram piemēro administratīvu izmeklēšanu, disciplinārlietu vai iekšēju izmeklēšanu, valde pārstāv EASO kā datu pārzinis (kā izpilddirektora iecēlējinstitūcija). Datu subjektus informē par deleģēto pārzini, izmantojot datu aizsardzības paziņojumus vai ierakstus, kas publicēti EASO tīmekļa vietnē un iekštīklā.

               3.   Šā lēmuma 1. panta 3. punktā minētais personas datu glabāšanas periods nav ilgāks par nepieciešamo un atbilst mērķiem, kādiem dati tiek apstrādāti. Jebkurā gadījumā tas nedrīkst pārsniegt datu aizsardzības paziņojumos vai šā lēmuma 3. panta 3. punktā minētajos ierakstos noteikto glabāšanas laiku.

               4.   Ja EASO uzskata, ka ir jāpiemēro ierobežojums, tam ir jāapsver datu subjekta tiesību un brīvību apdraudējuma risks, jo īpaši risks attiecībā uz citu datu subjektu tiesībām un brīvībām, un risks, ka EASO izmeklēšanas vai procedūru efektivitāte var tikt mazināta, piemēram, iznīcinot pierādījumus. Risks datu subjekta tiesībām un brīvībām galvenokārt, bet ne tikai, attiecas uz reputācijas riskiem un tiesībām uz aizstāvību, kā arī tiesībām tikt uzklausītam.

            3. pants
            Ierobežojumi

               1.   EASO piemēro jebkādus ierobežojumus vienīgi, pamatojoties uz vienu vai vairākiem iemesliem, kas uzskaitīti Regulas (ES) 2018/1725 25. panta 1. punkta a) līdz i) apakšpunktā. Jo īpaši saistībā ar šā lēmuma 1. panta 2. punktā minētajiem personas datu apstrādes nolūkiem ierobežojumu pamatā var būt šādi iemesli:

                           a)

                           veicot administratīvo izmeklēšanu un izskatot disciplinārlietas, ierobežojumus var pamatot ar Regulas (ES) 2018/1725 25. panta 1. punkta b), c), g) un h) apakšpunktu;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF, ierobežojumus var pamatot ar Regulas (ES) 2018/1725 25. panta 1. punkta b), c), f), g) un h) apakšpunktu;

                           c)

                           izskatot trauksmes celšanas procedūras, ierobežojumus var pamatot ar Regulas (ES) 2018/1725 25. panta 1. punkta b), c), f), g) un h) apakšpunktu;

                           d)

                           izskatot (oficiālas un neoficiālas) procedūras aizskaršanas gadījumos, ierobežojumus var pamatot ar Regulas (ES) 2018/1725 25. panta 1. punkta b), f), h) un i) apakšpunktu;

                           e)

                           izskatot iekšējas un ārējas sūdzības, ierobežojumus var pamatot ar Regulas (ES) 2018/1725 25. panta 1. punkta c), e), g) un h) apakšpunktu;

                           f)

                           veicot iekšējās revīzijas, ierobežojumus var pamatot ar Regulas (ES) 2018/1725 25. panta 1. punkta c), g) un h) apakšpunktu;

                           g)

                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu, ierobežojumus var pamatot ar minētās regulas 25. panta 1. punkta c), g) un h) apakšpunktu;

                           h)

                           veicot IT drošības izmeklēšanu iekšēji vai ar ārēju iesaisti (piemēram, CERT-EU), ierobežojumus var pamatot ar Regulas (ES) 2018/1725 25. panta 1. punkta c), d), g) un h) apakšpunktu;

                           i)

                           izskatot darbinieku pieprasījumus piekļūt savai medicīniskajai dokumentācijai, ierobežojumus var pamatot ar Regulas (ES) 2018/1725 25. panta 1. punkta h) apakšpunktu.

               2.   Konkrēti piemērojot iepriekš 1. punktā izklāstītos mērķus, EASO var piemērot ierobežojumus attiecībā uz šā lēmuma 1. panta 5. punktā minētajām tiesībām šādos apstākļos:

                           a)

                           ja cita Savienības iestāde, struktūra, birojs vai aģentūra ir tiesīga ierobežot minēto tiesību īstenošanu, pamatojoties uz citiem Regulas (ES) 2018/1725 25. pantā minētajiem tiesību aktiem, vai saskaņā ar minētās regulas IX nodaļu vai ar to dibināšanas aktiem un ja šādas Savienības iestādes, struktūras, biroja vai aģentūras piemērotā ierobežojuma mērķis tiktu apdraudēts, ja EASO nepiemērotu līdzvērtīgu ierobežojumu attiecībā uz tiem pašiem personas datiem;

                           b)

                           ja dalībvalsts kompetentā iestāde ir tiesīga ierobežot minēto tiesību īstenošanu, pamatojoties uz aktiem, kas minēti Eiropas Parlamenta un Padomes Regulas (ES) 2016/679 (3)23. pantā, vai saskaņā ar valsts noteikumiem, ar kuriem transponē Eiropas Parlamenta un Padomes Direktīvas (ES) 2016/680 (4) 13. panta 3. punktu, 15. panta 3. punktu vai 16. panta 3. punktu, un ja minētās dalībvalsts kompetentās iestādes piemērotā ierobežojuma mērķis tiktu apdraudēts, ja EASO nepiemērotu līdzvērtīgu ierobežojumu attiecībā uz tiem pašiem personas datiem;

                           c)

                           ja šo tiesību īstenošana varētu apdraudēt ar EASO uzdevumu izpildi saistīto sadarbību ar trešām valstīm vai starptautiskām organizācijām.

                     Pirms ierobežojumu piemērošanas pirmās daļas a) un b) apakšpunktā minētajos gadījumos EASO apspriežas ar attiecīgo Savienības iestādi, struktūru, biroju vai aģentūru vai dalībvalsts kompetento iestādi, ja vien EASO nav skaidrs, ka ierobežojuma piemērošana ir paredzēta kādā no šajos apakšpunktos minētajiem aktiem.

               3.   EASO iekļauj datu aizsardzības paziņojumos vai ierakstos Regulas (ES) 2018/1725 31. panta nozīmē, kas publicēti tā tīmekļa vietnē un iekštīklā, informējot datu subjektus par viņu tiesībām saistībā ar konkrētu procedūru, informāciju par šo tiesību iespējamo ierobežošanu. Informācijā norāda tās tiesības, kuras var tikt ierobežotas, iemeslus un iespējamo ierobežojuma ilgumu.
               Neskarot 5. panta 2. punkta noteikumus, EASO, ja tas ir samērīgi, bez nepamatotas kavēšanās un rakstveidā informē individuāli arī visus datu subjektus, kas tiek uzskatīti par personām, kuras skar konkrētās apstrādes darbības, par esošiem vai paredzamiem to tiesību ierobežojumiem.

               4.   Jebkurš ierobežojums ir nepieciešams un samērīgs, ņemot vērā riskus, kas apdraud datu subjektu tiesības un brīvības, un ievērojot pamattiesību un brīvību būtību demokrātiskā sabiedrībā.

               5.   Ja tiek apsvērta ierobežojuma piemērošana, jāveic nepieciešamības un samērīguma tests, pamatojoties uz spēkā esošajiem noteikumiem. To katrā atsevišķā gadījumā dokumentē, izmantojot iekšēju novērtējuma ziņojumu pārskatatbildības nolūkos.

               6.   Ierobežojumus atceļ, tiklīdz vairs nepastāv apstākļi, kas tos attaisno. Jo īpaši, ja tiek uzskatīts, ka ierobežoto tiesību īstenošana vairs neapdraud piemērotā ierobežojuma efektivitāti vai tam nav negatīvas ietekmes uz citu datu subjektu tiesībām vai brīvībām.

            4. pants
            Datu aizsardzības speciālista veiktā pārskatīšana

               1.   EASO datu aizsardzības speciālists (DAS) bez nepamatotas kavēšanās tiek informēts ikreiz, kad pārzinis ierobežo datu subjektu tiesību piemērošanu vai pagarina ierobežojuma darbību saskaņā ar šo lēmumu. Pārzinis nodrošina DAS piekļuvi ierakstam, kas satur ierobežojuma nepieciešamības un samērīguma novērtējumu, un dokumentē ierakstā datumu, kad DAS ticis informēts. DAS tiek iesaistīts visā procedūras laikā, līdz ierobežojums tiek atcelts.

               2.   DAS var rakstveidā pieprasīt pārzinim pārskatīt ierobežojumu piemērošanu. Pārzinis informē DAS rakstveidā par pieprasītās pārskatīšanas iznākumu.

               3.   Pārzinis informē DAS, kad ierobežojums ir atcelts.

            5. pants
            Ierobežojumi attiecībā uz tiesībām uz datu subjektam sniedzamo informāciju

               1.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot tiesības uz datu subjektam sniedzamo informāciju šādu apstrādes darbību kontekstā:

                           a)

                           veicot administratīvu izmeklēšanu un izskatot disciplinārlietas;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF;

                           c)

                           izskatot trauksmes celšanas procedūras;

                           d)

                           izskatot (oficiālas un neoficiālas) procedūras aizskaršanas gadījumos;

                           e)

                           izskatot iekšējas un ārējas sūdzības;

                           f)

                           veicot iekšējas revīzijas;

                           g)

                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu;

                           h)

                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU).

               2.   Ja EASO pilnībā vai daļēji ierobežo tiesības uz informāciju, kas sniedzama Regulas (ES) 2018/1725 14. līdz 16. pantā minētajiem datu subjektiem, tas sagatavo ierakstu par ierobežojuma pamatojumu, juridisko(-ajiem) pamatojumu(-iem) saskaņā ar šā lēmuma 3. pantu, tostarp novērtējumu par ierobežojuma nepieciešamību un samērīgumu.
               Ierakstu un attiecīgā gadījumā dokumentus, kuros ir fiksēti attiecīgie faktu un juridiskie elementi, reģistrē. Tos pēc pieprasījuma dara pieejamus Eiropas Datu aizsardzības uzraudzītājam.

               3.   Šā panta 2. punktā minēto ierobežojumu turpina piemērot tik ilgi, kamēr pastāv to attaisnojošie iemesli.
               Ja ierobežojuma pamatā esošie iemesli vairs nepastāv, EASO sniedz datu subjektam informāciju par galvenajiem iemesliem, ar kuriem pamatota ierobežojuma piemērošana. Vienlaikus EASO informē datu subjektu par tiesībām jebkurā laikā iesniegt sūdzību Eiropas Datu aizsardzības uzraudzītājam vai vērsties ar pārsūdzību Eiropas Savienības Tiesā (Tiesa).

                  EASO pēc attiecīgā ierobežojuma pieņemšanas ik pēc sešiem mēnešiem pārskata tā piemērošanu un to dara arī attiecīgās lietas izpētes, procedūras vai izmeklēšanas noslēgumā. Pēc tam pārzinis reizi sešos mēnešos pārliecinās, vai ir nepieciešams attiecīgo ierobežojumu uzturēt spēkā. Nepieciešamības un samērīguma testu, kas minēts 3. panta 5. punktā, veic arī saistībā ar katru periodisko pārskatīšanu pēc tam, kad ir veikts novērtējums par to, vai ierobežojuma faktiskie un juridiskie iemesli joprojām ir spēkā.

            6. pants
            Ierobežojumi datu subjekta tiesībām uz piekļuvi

               1.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot tiesības uz piekļuvi šādu apstrādes darbību kontekstā, ja tas ir nepieciešams un samērīgi:

                           a)

                           veicot administratīvu izmeklēšanu un izskatot disciplinārlietas;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF;

                           c)

                           izskatot trauksmes celšanas procedūras;

                           d)

                           izskatot (oficiālas un neoficiālas) procedūras aizskaršanas gadījumos;

                           e)

                           izskatot iekšējas un ārējas sūdzības;

                           f)

                           veicot iekšējas revīzijas;

                           g)

                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu;

                           h)

                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU).

                           i)

                           izskatot darbinieku pieprasījumus piekļūt savai medicīniskajai dokumentācijai.

                     Ja datu subjekti lūdz piekļuvi saviem personas datiem, kas apstrādāti saistībā ar vienu vai vairākiem konkrētiem gadījumiem vai konkrētu apstrādes darbību saskaņā ar Regulas (ES) 2018/1725 17. pantu, EASO savu novērtējumu par šo lūgumu attiecina tikai uz šādiem personas datiem.

               2.   Ja EASO pilnībā vai daļēji ierobežo Regulas (ES) 2018/1725 17. pantā minētās piekļuves tiesības, tas veic šādus pasākumus:

                           a)

                           savā atbildē uz pieprasījumu tas informē attiecīgo datu subjektu par piemēroto ierobežojumu un tā galvenajiem iemesliem, kā arī par iespēju iesniegt sūdzību Eiropas Datu aizsardzības uzraudzītājam vai vērsties Tiesā ar pārsūdzību;

                           b)

                           tas iekšējā novērtējumā dokumentē ierobežojuma iemeslus, tostarp novērtē ierobežojuma nepieciešamību, samērīgumu un tā piemērošanas ilgumu.

                     Darbiniekiem piemērotie ierobežojumi piekļūt savai medicīniskajai informācijai attiecas tikai uz pieprasījumiem par darbinieku tiešu piekļuvi psiholoģiska vai psihiatriska rakstura medicīniskajiem datiem, ja novērtējumā, ko veic katrā gadījumā atsevišķi, konstatē, ka datu subjekta aizsardzības nolūkā ir nepieciešama netiešā piekļuve. Piekļuvi šādiem datiem piešķir ar attiecīgā datu subjekta izraudzīta ārsta starpniecību. Datu subjekta izvēlētajam ārstam ir nodrošināta piekļuve visai informācijai un rīcības brīvība izlemt, kā un kāda veida piekļuvi nodrošināt datu subjektam.
               Šā punkta a) apakšpunktā minēto informācijas sniegšanu var atlikt, izlaist vai atteikt, ja tādā veidā tiktu atceltas ierobežojuma sekas saskaņā ar Regulas (ES) 2018/1725 25. panta 8. punktu.

                  EASO pēc attiecīgā ierobežojuma pieņemšanas ik pēc sešiem mēnešiem pārskata tā piemērošanu un to dara arī attiecīgās lietas izpētes, procedūras vai izmeklēšanas noslēgumā. Pēc tam pārzinis reizi sešos mēnešos pārliecinās, vai ir nepieciešams attiecīgo ierobežojumu uzturēt spēkā.
               Nepieciešamības un samērīguma testu, kas minēts 3. panta 5. punktā, veic arī saistībā ar katru periodisko pārskatīšanu pēc tam, kad ir veikts novērtējums par to, vai ierobežojuma faktiskie un juridiskie iemesli joprojām ir spēkā.

               3.   Ierakstu un attiecīgā gadījumā dokumentus, kuros ir fiksēti attiecīgie faktu un juridiskie elementi, reģistrē. Tos pēc pieprasījuma dara pieejamus Eiropas Datu aizsardzības uzraudzītājam.

            7. pants
            Ierobežojums attiecībā uz datu subjekta tiesībām uz labošanu, dzēšanu un apstrādes ierobežošanu

               1.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot datu subjekta tiesības uz labošanu, dzēšanu un apstrādes ierobežošanu šādu apstrādes darbību kontekstā, ja tas ir nepieciešams un samērīgi:

                           a)

                           veicot administratīvu izmeklēšanu un izskatot disciplinārlietas;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF;

                           c)

                           izskatot trauksmes celšanas procedūras;

                           d)

                           izskatot (oficiālas un neoficiālas) procedūras aizskaršanas gadījumos;

                           e)

                           izskatot iekšējas un ārējas sūdzības;

                           f)

                           veicot iekšējas revīzijas;

                           g)

                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu;

                           h)

                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU).

               2.   Ja EASO pilnībā vai daļēji ierobežo Regulas (ES) 2018/1725 18. pantā, 19. panta 1. punktā un 20. panta 1. punktā minēto datu subjekta tiesību uz labošanu, dzēšanu un apstrādes ierobežošanu piemērošanu, tas veic šā lēmuma 6. panta 2. punktā minētos pasākumus un reģistrē ierakstu saskaņā ar tā 6. panta 3. punktu.

            8. pants
            Ierobežojums datu subjekta informēšanai par personas datu aizsardzības pārkāpumu un tiesībām uz elektronisko sakaru konfidencialitāti

               1.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot datu subjekta tiesības tikt informētam par personas datu aizsardzības pārkāpumu šādu apstrādes darbību kontekstā, ja tas ir nepieciešams un samērīgi:

                           a)

                           veicot administratīvu izmeklēšanu un izskatot disciplinārlietas;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF;

                           c)

                           izskatot trauksmes celšanas procedūras;

                           d)

                           izskatot iekšējas un ārējas sūdzības;

                           e)

                           veicot iekšējas revīzijas;

                           f)

                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu;

                           g)

                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU).

               2.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot tiesības uz elektroniskās saziņas konfidencialitāti šādu apstrādes darbību kontekstā, ja tas ir nepieciešams un samērīgi:

                           a)

                           veicot administratīvu izmeklēšanu un izskatot disciplinārlietas;

                           b)

                           veicot provizoriskas darbības saistībā ar iespējamiem pārkāpumiem, par kuriem ziņots OLAF;

                           c)

                           izskatot trauksmes celšanas procedūras;

                           d)

                           izskatot oficiālas procedūras aizskaršanas gadījumos;

                           e)

                           izskatot iekšējas un ārējas sūdzības;

                           f)

                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU).

               3.   Ja EASO ierobežo Regulas (ES) 2018/1725 35. un 36. pantā minēto datu subjekta informēšanu par personas datu aizsardzības pārkāpumu vai elektroniskās saziņas konfidencialitāti, tas sagatavo ierakstu par ierobežojuma iemesliem un tos reģistrē saskaņā ar šā lēmuma 5. panta 2. punktu. Piemēro arī šā lēmuma 5. panta 3. punktu.

            9. pants
            Stāšanās spēkā
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            Valletas ostā, 2020. gada 6. jūlijā

                  Eiropas Patvēruma atbalsta biroja vārdā

               David COSTELLO

                  valdes priekšsēdētājs

            (1)  . OV L 295, 21.11.2018., 39. lpp.

            (2)  OV L 132, 29.5.2010., 11. lpp.

            (3)  . Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).

            (4)  . Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).